
Et sted dypt inne i drømmen strittet hun imot. Hun ville ikke inn dit igjen. Det var bare mørke der. Og død. Det visste hun nå. Død. Nei, ikke død. Drap. Hun ville ikke dit. Men likevel …

Hun våknet av at det var stille. Ingenting som ristet. Ingen motorlyd. Hun reiste seg opp på kne på den smale brisken og dro det blågrå forhenget som skjermet sovealkoven fra førerhuset til side. Lampen i førerhuset var tent. Døren på passasjersiden sto på gløtt. Det var mørkt utenfor. Ingen gatelykter, ingen sveipende frontlys fra møtende biler.

De måtte ha svingt av et eller annet sted mens hun sov. Hun hadde en følelse av at hun hadde våknet da den tunge traileren hadde giret ned og motorlyden endret seg. Et svakt minne. Eller var det noe som hadde sneket seg inn i drømmene hennes? Drøm eller ei, så måtte det ha skjedd. De sto jo her i mørket. Stille.

Jenta var borte. Pappa også. Førerhuset var tomt. Det var mørkt utenfor. Langt borte til venstre så hun perlekjedet av lys som lyste opp motorveien. Men lysene var for langt unna til å lyse opp den smale veien de sto på. Ikke engang lyset fra trailerne nådde fram til dem. Hvis det i det hele tatt passerte noen trailere der borte. Hun klarte ikke å se det. Men det gjorde det nok. Trailerne sluttet aldri å rulle. Ikke om natten engang. Spesielt ikke om natten.

Hun hørte sirissene synge standhaftig i det fjerne. Det var varmt og klamt i førerhuset, og det luktet tungt av jord og planter. Plutselig følte hun seg redd. Hun ville ikke være alene der. Hvorfor hadde de stoppet? Hvor var de blitt av? Jenta og … Redselen vokste seg fort sterkere. Til å begynne med hadde hun vært for søvnig til å være redd. Men da hun skjønte at hun var alene i mørket, langt unna veien og lysene, tok redselen over og fylte hele kroppen hennes. Hun ville ikke være alene. Hun klynket svakt. Hvorfor hadde han gått fra henne? Og jenta?

Jenta hadde sittet ved siden av henne. De hadde spilt Uno. Det var vanskelig, men jenta hadde hjulpet henne. Hva het hun? Hun husket ikke. Jenta hadde smilt mot henne med den brede munnen sin, og de store glade øynene. Hei, jeg heter … hadde hun sagt. Hun hadde jo ikke snakket svensk, men det hadde vært lett å forstå likevel. Jenta hadde sagt navnet sitt, men hun klarte ikke å huske det. Hvorfor?

Hun hørte en lyd. Ikke sirissene. Den kom utenfra. Et rop, et klynk, som et ekko av hennes eget. Hun krøp kjapt fram over brisken. Sto på knærne og lente seg fram mot sidevinduet og kikket ut. Og der var de … 

Jenny våknet brått i leiligheten sin i Slite. Det var helt stille. Den eneste lyden var hennes eget, gispende åndedrett. Hun satte seg opp i sengen. Hun var redd. Nei, ikke redd, hun var skrekkslagen. Det var den drømmen igjen. Hvorfor? Hva ville den henne? Hun var våt av svette. Pusten hennes var kort og overflatisk og drev panikken rett inn i blodet. Det var klamt og varmt på det trange soverommet. Hun sto opp og gikk de få skrittene bort til vinduet, hektet av haspene og åpnet det på vidt gap. Det ble litt svalere, litt lettere å puste.

Det var september, men i år var ikke måneden seg selv lik. Antakelig fordi på Gotland pleide sommeren å trekke ut, men dette var annerledes. Det var snakk om rekord, den varmeste sensommeren på to hundre år, kanskje mer. Statistikken tok slutt der et sted. På dagtid var det varmt, nesten tropisk, og om natten sank temperaturen aldri under tjue. Det hadde holdt på i fire uker nå, og det var vanskelig å sove i den klamme, uvante varmen. For den som hadde søvnproblemer i utgangspunktet, var det nesten uutholdelig.

Jenny ble stående foran vinduet og se ut i natten og stillheten. I det fjerne hørte hun sirissene framføre sitt utrettelige spill. Hun var ikke redd for mørket og det som fantes der ute. Nei, det var ikke mørket og det ukjente hun var redd for. Det var det indre mørket. Drømmene. De lot henne ikke være i fred. De kom tilbake, like gjenstridige som sirissene på sensommeren. Og innerst inne visste hun jo hvorfor.

I kjelleretasjen på politihuset var temperaturen behagelig sval. Tankene klarnet, og kroppen ble vital og sterk igjen. Fredrik sto stødig på det lyse, blanke tregulvet på skytebanen som var fullt av svarte kvistprikker. Han kjente at han hadde kontakt med kroppen, la merke til hver enkelt bevegelse. Det var som en befrielse. En befrielse fra varmen, som var som en uønsket rus. Tankene ble grumsete av den, og musklene motvillige.

Han siktet mot blinken sju meter unna og fyrte av. Etter skuddet senket han våpenet og så seg om til begge sider. Alt for å gjøre øvelsen så realistisk som mulig. Han gjentok øvelsen til han hadde avfyrt alle åtte skudd og la pistolen tilbake i hylsteret.

Klokken var halv åtte om morgenen. Han hadde pålagt seg selv en ekstra treningsøkt i uken på skytebanen. Med de lyddempende trepanelene minte den mest om en badstue. Til høyre for ham hang det plansjer med fargeglade illustrasjoner som forklarte Sig Sauerens funksjoner. Under plansjene hang det hørselvern og vernebriller på en rekke knagger.

Den ekstra skytetreningen måtte han ta på fritiden. Den tilmålte tiden var for knapp til å kunne opprettholde et brukbart nivå. Det virket som om ledelsen så gjennom fingrene med at svensk politi i prinsippet bare avfyrte tjenestevåpnene sine på en skytebane, noe som i og for seg var positivt for alt annet enn skyteferdighetene. Fredrik hadde skutt mot et menneske et drøyt år tidligere. Da var det første gang han avfyrte tjenestevåpenet sitt utenfor en treningssituasjon. På det tidspunktet var han førti år og hadde vært politi i seksten; femten av dem i Stockholm. I løpet av den tiden hadde det vært nok å bare trekke våpenet. Det er ikke mange som holder på sitt når de står ansikt til ansikt med en politimann med trukket våpen.

Skuddet sommeren før hadde fått Fredrik til å tenke. Det fantes politifolk i Sverige som var dårlige til å håndtere våpnene sine. Han visste ikke om det var mange av dem, men bare noen få var altfor mange. Ved flere politikammer rundt omkring i landet hadde kolleger blitt tvunget til å gi fra seg tjenestevåpnene sine fordi de hadde for dårlige resultater på prøveskytingene. Og en politibetjent uten tjenestevåpen var ikke en fungerende politibetjent. Det var vel bare menneskelig at man begynte å slurve med både skyteøvelser og styrketrening hvis man ikke hadde vært i en skarp situasjon på mange år. Men når den skarpe situasjonen omsider kom, om den så først kom etter ti år, kunne den forsømmelsen bety forskjellen mellom liv og død.

Han sjekket resultatene sine. Han lå litt høyt, men hadde et samlet treffbilde. Det kom ikke til å vinne ham noen gullmedalje i OL, men det var godt over akseptabelt. Han skjøt et magasin til på samme vis, fylte deretter opp begge magasinene og satte det ene inn i pistolen.

De hadde gjort en god jobb med Ninni på sykehuset. Et arr hadde det jo blitt, men etter laserbehandlingen var det vanskelig å se. I hvert fall på avstand. Fredrik kom aldri til å glemme hvor raskt kniven beveget seg over brystet hennes. Sekundene da alt sto stille, åndeløse og uendelige, før blodet spredde seg og forvandlet mønsteret i genseren hennes til en ond, rød blomst. Smerten i ansiktet hennes. Blikket hennes i hans. En fortvilet bønn om hjelp. Isnende kulde og glødende varme som fór gjennom kroppen på én og samme tid. Maktesløs hadde han sett sin kone bli bortført.

Han hadde stivnet midt i en bevegelse. Sto fremdeles med pistolen halvt på vei mot hylsteret. Hvor lenge hadde han vært oppslukt av minnet? Hadde det bare vært et glimt, eller hadde han vært borte i flere minutter? Han visste ikke. Han kjente kaldsvetten krype fram ved hårfestet og la merke til at hånden rundt pistolen var helt fuktig. Han måtte tørke av våpenet før han satte det på plass.

Han trakk pusten dypt et par ganger, og vippet litt opp og ned på tåballene for å riste av seg minnet.

Han skjøt et siste magasin. Resultatet var dårligere nå. Fortsatt akseptabelt, men ikke særlig bra. Han hadde latt følelsene ta overhånd. Han la fra seg vernebrillene, hengte opp hørselvernet og plukket opp de tomme patronene før han slukket varsellampen og skjøv opp den tykke, lydisolerte døren.

Utenfor holdt han på å kollidere med Sara Oskarsson. De skvatt, begge to.

– Du er tidlig ute, sa Fredrik.

– Og hva med deg, da? svarte hun.

Sara Oskarsson hadde kommet som et nytt tilskudd til krimavdelingen første juli. Også hun var fra Stockholm, men nesten ti år yngre enn Fredrik. Trettitre år gammel, for å være nøyaktig. Hun skulle jobbe med familievold og hadde hatt samme jobb i Söderorts-politiet i Stockholm tidligere.

– Ja, sa han, – det virker som om det er den eneste måten å holde seg gående på.

Sara hørte til de flittige. Det hadde han merket seg. Fredrik hadde ikke bare økt antall skyteøkter, han prøvde også å få tid til å gå ned og trene i det nye treningsstudioet et par ganger i uken. Da var det mer regelen enn unntaket at han støtte på Sara. Hun var høy og atletisk, hadde svart hår klipt i en bobfrisyre som endte på linje med kjevebeinet. Göran Eide hadde sagt at hun visstnok var en dyktig etterforsker og flink til å håndtere følsomme avhør. Det hadde hun fått anledning til å bevise flere ganger. En styrke for krimavdelingen, helt klart en ressurs. Men det var noe annet også. Én ting var å være dyktig og kompetent, men hun virket også så forbasket ambisiøs. Alltid på startblokken. Som om det alltid var noe som skulle bevises.

Så vidt Fredrik visste, var hun enslig og bodde i en ettroms innenfor ringmuren. Det hørtes dyrt ut. Man kunne få et fint hus et stykke ute på landet for det man måtte ut med for en ettroms i Visby sentrum. Han skjønte ikke helt hvorfor hun hadde søkt seg til Gotland. Det var ikke det åpenlyse valget for en ung, karrieresulten og singel jente som ikke hadde noen særlig tilknytning til øya fra før. Fredrik lurte på om hun virkelig kom til å trives, eller om hun bare hadde gitt etter for et innfall og kom til å søke seg videre til et annet sted om et år eller to.

– Du, sa Sara og stoppet ham idet han var på vei opp trappen. – Du jogger, gjør du ikke?

– Ja, jeg gjør det, sa han.

– Jeg har tenkt på dette Lucialoppet, om jeg skal melde meg på. Har du løpt det?

– Nei, måtte Fredrik innrømme.

Han hadde ikke tenkt tanken engang. Å skli rundt i Visby midt på vinteren i joggedress og topplue for så å avslutte med den lange, smertefulle havnebakken, var ikke akkurat forlokkende. Dessuten tvilte han på at han kom til å klare å fullføre med æren i behold. Han jogget riktignok regelmessig, men det var litt for kort og litt for sjelden, han var klar over det. Ambisjonen var å øke de to sekskilometerrundene per uke til tre runder på åtte kilometer. Men i motsetning til skytingen og styrketreningen hadde han ikke lyktes med løpingen ennå.

– Er det ikke på tide, da? sa Sara.

– Ærlig talt, sa Fredrik, – så er jeg nok ikke i god nok form til det.

– Og så, da? sa Sara. – Det er jo tre måneder igjen til Lucia. Det er akkurat nok til å komme seg i form til et énmilsløp.

Hun gjorde en pause som om hun forventet at han umiddelbart kom til å ombestemme seg.

– Kom igjen, da, fortsatte hun, – så kan vi snakke trening og sammenligne tider. Da blir det mye gøyere.

Ja, sikkert, tenkte Fredrik. Spørsmålet er for hvem?

– Jeg skal tenke på det, jeg lover, sa han og stakk av gårde opp trappen.

Jenny våknet av stillheten. Den var som et stort tomrom. Et tomrom etter noe som hun ikke hadde hørt, men likevel oppfattet. Ikke bare den trygge brummingen fra motoren. Noe annet også. Det kunne ha vært et rop, et skrik. Men hun var ikke sikker. Hun visste bare at etterklangen hang igjen i stillheten. Hun hørte den ikke, men hun merket den. Inni seg.

Hun reiste seg opp i sovealkoven. Pappa var borte, jenta var borte. Hun var alene. Taklampen i førerhuset lyste, men utenfor var det svart. Et tett, ugjennomtrengelig mørke. Fra ett sekund til det neste endret den mystiske etterklangen seg og ble til redsel. Det ble trangt i brystet, og hun måtte ta seg sammen for å ikke rope høyt: «Pappa!» Hun utstøtte et knapt hørbart klynk istedenfor. Hun presset hendene mot munnen. Hun kjente hvordan hun begynte å skjelve i hele kroppen. Hvorfor var hun alene? Hvorfor hadde de stoppet? Hvorfor hadde pappa latt henne være igjen alene i mørket?

Hun hørte sirissene spille svakt i den varme sensommernatten. Til venstre, så fjernt som stjernene på himmelen, så hun lysene fra den store veien. Det kunne ha vært vakkert.

Plutselig var det en annen lyd der ute. Denne gangen var det tydelig. Et rop, men liksom dempet og tilbakeholdt. Som hennes eget stille rop av redsel.

Hun krøp bort til døren på passasjersiden. Førerhuset luktet svakt av kaffe og sjokolade. Under lå det en svak eim av diesel, og den tunge lukten av løvskog som trengte seg på utenfra. Hun tok tak i håndtaket ved siden av døren og lente seg fram, så ut gjennom sidevinduet.

Der var de. Hun så dem utenfor i mørket, i det svake lyset fra taklampen i førerhuset. Faren holdt jentas arm i et hardt grep. Eller var det bare stoffet i klærne hennes han hadde tak i? Den store, voksne mannen ruvet som en kjempe over jenta som lå på bakken.

Nå tok han tak under henne og løftet henne opp. Hodet hennes hang slapt bakover med munnen halvåpen. Skjorta hennes gled opp, oppkneppet til langt ned på magen.

Jenny rygget tilbake fra vinduet, kastet seg ned i sovealkoven og gjemte seg i teppene. Hun skjønte at det hadde skjedd noe fryktelig.

Hun våknet brått av at hun var i ferd med å kveles. Det tok henne ti lange sekunder å innse at det ikke stemte. Det var panikken som en stakket stund fikk henne til å glemme å puste. Hun bøyde hodet og trakk pusten dypt et par ganger. Hun skalv av ubehag, samtidig som hun ble fylt av lettelse. Det var bare en drøm. Og så, uten forvarsel, begynte hun å gråte. Først noen hulk som gjorde øynene blanke, så voldsommere inntil hun skrek høyt. Hun presset ansiktet ned i hodeputa og skrek redselen sin rett inn i dunet.

Til slutt klarte hun å sette seg opp igjen. Hun stønnet og hev etter pusten. Rommet var kvelende. Som om det var helt tomt for oksygen. Hun reiste seg og gikk bort og åpnet vinduet. Hun burde ha latt det stå åpent da hun gikk og la seg. Det var sikkert varmen som fikk henne til å drømme. Hun så ut i natten. Det hadde så vidt begynt å lysne. Alt det grønne utenfor var grått. Trærne og buskene på den store gårdsplassen var som myke, mørkegrå former mot husene. En svak vind fikk de store bladene på kastanjetreet til å rasle. Hun kjente lukten av havet.

Hun var ikke redd lenger. Gråten hadde roet henne ned. Hun følte seg ensom der hun sto foran det åpne vinduet. Men det var en følelse hun var kjent med. Hun kom kanskje alltid til å være ensom. Det var vanskelig for henne å se for seg livet annerledes. Men det kunne hun forsone seg med. Så lenge hun slapp å være redd.

Hun visste at hun måtte gjøre noe. Hun var sikker. Stillheten i førerhuset i traileren. Ekkoet av ropet der ute. Pappa. Det som skjedde der ute. Det som hadde skjedd. Det var ikke bare drømmer.

Anna Gardell tok imot en inngående samtale på den vanlige publikumstelefonen.

– Politiet i Visby, god dag.

– Hei, jeg vil gjerne snakke med noen, det gjelder en anmeldelse, sa en stemme som ikke presenterte seg.

Det var en kvinne. En ung kvinne, hørtes det ut som.

– Det går bra, sa Anna Gardell. – Jeg skal finne noen som er ledig, så setter jeg deg over. Hva dreier det seg om?

Kvinnen i den andre enden av røret svarte ikke umiddelbart. Anna kastet et rutinemessig blikk på skjermen som viste hvilke oppdrag patruljene var ute på. Klokken var rett før elleve. Det var rolig, det var som regel det på denne tiden av døgnet. Radioen var stille. Vakthavende var ikke på rommet sitt.

– Jeg vet ikke, sa kvinnen. – Er det ikke nok hvis jeg forteller det til den som tar imot anmeldelsen?

– Jo, for så vidt, sa Anna, – men hvis jeg vet hva det gjelder, kan jeg sørge for at du kommer til riktig person.

Det var noe både alvorlig og sårbart i kvinnens stemme som fikk henne til å gå forsiktig fram. Hun gjettet på noe sexrelatert. Det var ganske naturlig å ikke ville diskutere det med operatøren på kontaktsentralen.

– Det … sa kvinnen og ble stille igjen.

Anna nikket til Ove Gahnström fra krimavdelingen, som nettopp da passerte kontaktsentralen. Han svarte med å blunke tilgjort flørtende til henne. Det var bare Ove Gahnström som slapp unna med sånt. I hvert fall når det gjaldt Anna Gardell. Det var umulig å se for seg noen stygge tanker bak blunkene hans. Ikke fordi han var en beskjeden type, men hele utstrålingen hans var så åpen. Han skjulte ingenting.

– Det er en alvorlig forbrytelse, men det er litt komplisert, fortsatte kvinnen i den andre enden.

Anna tenkte seg om i et par sekunder.

– Jeg setter deg over til Sara Oskarsson på kriminalavdelingen, sa hun. – Et lite øyeblikk så skal jeg se om hun er der.

– Takk, sa kvinnen.

Det var mer en følelse enn noe annet som fikk Anna til å bestemme seg for å sette kvinnen over til Sara Oskarsson. Anna hadde umiddelbart fått tillit til Sara. Hun ga inntrykk av at hun visste hva hun holdt på med. Dessuten var hun direkte og ukomplisert. Og sist, men ikke minst, var hun den eneste kvinnen på krimavdelingen.

– Sara Oskarsson, svarte Sara da Anna koblet samtalen videre.

– Hei, jeg heter Jenny Lundgren. Jeg vil gjerne anmelde et lovbrudd.

– Jeg lytter, sa Sara.

– Jeg vil helst komme dit, sa Jenny. – Er det mulig?

– Ja, klart det er mulig, sa Sara og la håret bak øret med den ledige hånden. – Er det noen særlig grunn til at du ikke vil anmelde over telefon?

– Jeg tror det hadde vært bedre, sa Jenny. – Det er litt komplisert.

Hun tok en kort pause og fortsatte:

– Du kommer uansett til å ville treffe meg når jeg har fortalt det.

– Jaså? sa Sara. – Kunne du tenke deg å fortelle meg hva det gjelder?

– Det gjelder et mord, sa Jenny.

To dager senere var Jenny Lundgren usikker på hva hun egentlig hadde sagt til politikvinnen hun hadde møtt. Hun satt på kjøkkenet og kokte i varmen foran en kopp te og to brødskiver med leverpostei. Det var en vane fra moren hun ikke klarte å bli kvitt. Å alltid smøre to brødskiver før hun begynte å spise, i stedet for én av gangen. Hun tok en bit av en av skivene, men kjente at det bød henne imot. Brødet ble tørt og grovt i munnen, og hun skylte det ned med te. Den var for svak, men det var tomt for den sterke sorten som hun likte best.

Jenny hadde hatt leiligheten i Storgatan i Slite i flere år, men hadde ikke flyttet inn før nylig. Hun hadde leid den ut mens hun studerte på fastlandet, og bodd hos moren når hun var hjemme i feriene. Den opprinnelige planen hennes hadde vært å disponere leiligheten selv om sommeren, men da det kom til stykket var det bedre å spare pengene. Dessuten hadde hun ikke tilbrakt så mye av sommerferiene hjemme på Gotland som hun hadde trodd hun skulle.

I mai hadde hun imidlertid tatt tilbake leiligheten sin. Den hadde vært innrøykt og slurvete rengjort, så det første hun gjorde var å vaske den ordentlig og male alt hvitt. Det hadde gått ganske fort. Det var en toroms med en ganske stor stue, i hvert fall for hennes behov, og et soverom som var en slags mellomting mellom rom og sovealkove. Kjøkkenet var lite, med sitteplass for to personer. Hun hadde møblert med det hun kunne ta med seg hjemmefra, og en del loppefunn. Hvis man siktet seg inn på de u-trendy tingene sommergotlendingene ikke ville ha, kunne man få en hel del for ingenting. Moren hadde gitt henne fire tusen kroner til en ny seng, som hun hadde skaffet fra IKEA på nettet. Årene på universitetet hadde gjort henne fortrolig med internett, og nå handlet hun alt mulig der. Møbler, klær, bøker og plater, og selvsagt billetter til fergen. Hun kunne til og med fjernlåne bøker fra universitetet. Denne høsten skulle hun gjøre ferdig masteren sin. Det kunne hun gjøre fra Gotland. Det var nok å være i Stockholm én gang i måneden. Hun trivdes med studiene og prøvde å ikke tenke på det uunngåelige spørsmålet som kom nærmere og nærmere. Hva skulle hun gjøre etterpå? Jobb eller forskning? Gotland eller fastlandet?

Hun dekket tallerkenen med de knapt påbegynte brødskivene, i plastfolie, og satte den i kjøleskapet. Hun kunne spise dem til lunsj med litt bringebæryoghurt. Hun skjenket opp mer te fra kannen. Hun drakk den med to suketter, uten melk.

Hun syntes det var vanskelig å se framover, vanskelig å velge, men kunne absolutt tenke seg å fortsette å studere, ta en forskerutdannelse i fire–fem år. Men hun kunne ikke fortsette å studere bare for å slippe å tenke seg om. Det var vanskelig å tenke langt framover. Det var vanskelig å se for seg et liv etter studiene. Hun hadde andre ting å ta tak i før hun kunne ta noen større avgjørelser om framtiden. Andre ting som på sett og vis var mye viktigere. Det var et stort skritt for henne at hun hadde tatt opp telefonen og ringt politiet. Spørsmålet var hva det kom til å føre til. Var det det første skrittet mot noe bedre, eller var det det første skrittet på vei ned i helvete?

Hun tok med seg tekoppen og gikk bort og satte seg ved det lille slitte skrivebordet foran vinduet. Hun så ut på kastanjetreet med de trøtte, hengende bladene. Kanskje burde hun være takknemlig for at hun kunne studere. Der var det i hvert fall ingen forvirring.

Hadde Sara Oskarsson i det hele tatt trodd på henne? Det hadde virket slik, men man kunne jo aldri vite. Sara hadde lovet å ta kontakt.

Jenny strakte seg etter ryggsekken i svart nylon og fant fram kortet hun hadde fått av henne. «Polismyndigheten Gotland» sto det skrevet med store, blå bokstaver, og under det: Sara Oskarsson, politietterforsker. Kortet så hjemmelagd ut, det var enkelt og flisete i kantene. Hun så for seg politifolk som satt ved skrivebordene sine og rev ut visittkort fra store ark.

Hun følte at det var mer hun skulle ha sagt, men var usikker på hva hun hadde utelatt. Det var mer en følelse. En ubehagelig følelse av å ha vært for uklar. Rommet hadde vært stort og lyst. De hadde sittet på hver sin stol inntil den ene veggen. Det var litt som å være hos terapeuten, men likevel ikke. Hun fikk ikke samme ro i tankene. To små kameraer hadde stirret på henne med de svarte linsene sine. Hun hadde blitt nervøs da tankene begynte å snurre og hun ble usikker. Sara hadde vært vennlig. Ja, hun hadde likt henne, men likevel. Det var annerledes der. Sara hadde sett på henne nesten uavbrutt. Jenny hadde likt seg best da Sara hadde bøyd hodet og sett ned i fanget sitt et øyeblikk samtidig som hun strøk håret bak ørene med bøyde fingre. Da hun gjorde det, var det nesten som om Jenny kjente henne. Som om hun var vennen hennes.

De møttes på det lille møterommet. På tusjtavlen sto det igjen noen blå fragmenter fra et møte dagen før.

Det føltes litt merkelig å lukke seg inne i et rom uten vinduer når solen stekte utenfor, og temperaturen var på god vei mot tretti allerede klokken ni. Det var mer levelig innendørs, men det virket som om den voldsomme varmen til og med utfordret det nye ventilasjonsanlegget. Enn så lenge så alle friske og opplagte ut. Varmen hadde ikke klart å knekke dem ennå.

Selv om møterom uten vinduer var en av de mindre vellykkede tingene i det totalrenoverte politihuset, var de fleste enige om at alt i alt hadde det vært et ordentlig løft. De få som hadde noe å innvende, var uansett mer fornøyde med at ombyggingsrotet var overstått enn de var misfornøyde med resultatet. Folk ville helst glemme den provisoriske politistasjonen i det gamle postbygget så fort som mulig. Det var et nytt hus de befant seg i da de pakket ut flytteeskene sine. De lekne fargesammensetningene fra syttitallet i grønt, blått, rødt og rosa hadde blitt byttet ut med en kresen innredning i hvitt, bjørk og forskjellige grånyanser. Mørke og trange korridorer hadde blitt gjort om til store, lyse rom. Utvendig hadde den blå blikkfasaden blitt til lysegrå murpuss og sennepsfargede vindusrammer. «Blåkulla» var en saga blott.

Kriminalavdelingen hadde flyttet tilbake til andre etasje. De satt i en lang korridor med ledelsen, med arresten i hver sin korridor på begge sider. Bortenfor korridoren med ledelsen satt aktorene, på behagelig avstand.

Lennart Svensson var hjemme denne dagen, femti prosent sykemeldt på grunn av den dårlige ryggen sin. Ellers var alle der. Ove Gahnström satt avslappet og bakoverlent i en lysegul, kortermet skjorte. I den ene solide neven holdt han en flaske Loka. Den andre jobbet hardt med å få orden på de ustyrlige krøllene. Gustav Wallin var nyklipt etter ferien. Det svarte, men litt gråsprengte skjegget var velpleid, og den svarte, tettsittende T-skjorta viste tydelig at han var den mest veltrente på avdelingen. Sara Oskarsson satt rakrygget, men komfortabelt på plassen sin, med det Fredrik oppfattet som et selvsikkert smil om munnen.

Der var de igjen, tankene. Skyldtes den litt delte innstillingen hans til den nye kollegaen at Sara ikke bare utstrålte dyktighet, men at hun – så vidt Fredrik kunne bedømme – faktisk var dyktig? En nyansatt, begavet, åtte år yngre politietterforsker som tok seg en ubetalt, frivillig overtidstime på morgenkvisten. Følte han seg truet?

Sjefen for krimavdelingen, Göran Eide, satt ved den ene enden av det avlange bordet i bjørketre. Han så mager ut, det syntes i hvert fall medarbeiderne hans. Etter fire år hadde han endelig tatt et oppgjør med smugrøykingen sin. Det var slutt på å tigge fra kollegene. Og nå var det slutt for alvor. Samtidig som han bestemte seg for å slutte å røyke for godt, hadde han økt treningen og lagt om kostholdet. Med disiplin og faste rammer skulle det onde fordrives og vektøkning unngås. Etter et halvt år var resultatet en kriminalsjef som var fem kilo lettere, men også betydelig mer irritabel.

De som ikke hadde noe å sammenligne med, opplevde ham antakelig ikke som mager. Men Fredrik syntes det var noe urovekkende beinete ved ham.

– Da, sa Eide som tegn på at møtet hadde begynt. – Vi har fått inn en anmeldelse, en vitneforklaring som er litt utenom det vanlige. Det gjelder et mord, sa han og korrigerte seg selv: – Det kan gjelde et mord.

– Det kan gjelde et mord? gjentok Ove.

– Ro ned, sa Eide og holdt avvergende opp hånden.

Fredrik og Gustav Wallin utvekslet et undrende blikk over bordet.

– For å ta den korte versjonen: En ung kvinne, Jenny Lundgren, tok kontakt med oss tirsdag morgen, fortsatte Eide. – Hun fikk komme og levere inn en anmeldelse, og etter det som kom fram da, ba jeg Sara om å følge opp med et nytt avhør i går.

Göran Eide nikket til siden mot Sara, som satt ved siden av ham.

– Kvinnen sier at hun skal ha sett faren sin drepe, eller i hvert fall grovt mishandle, en ung kvinne. Greit nok. Men så blir det vanskeligere. Dette skal ha skjedd for sytten–atten år siden. Jenny Lundgren vet ikke hvem den unge kvinnen er, og hun vet ikke hvor det skjedde, bortsett at det antakelig var i Frankrike. Og så er det ytterligere en merkelig omstendighet. Grunnen til at hun nå plutselig husker dette, er at hun har drømt om det.

– Drømt om det? sa Gustav.

Ove Gahnström ristet på hodet. Fredrik og Gustav utvekslet et nytt spørrende blikk. Stemningen rundt bordet var plutselig ukonsentrert.

– Ja, ja, jeg vet, sa Eide. – Dette er både merkelig og komplisert, men vi har grunn til å ta dette på alvor. Blant annet støtter kvinnens terapeut oppfatningen hennes av at dette ikke bare er en drøm, men et minne.

– Terapeut? sa Ove.

– Ja, nikket Eide. – For en stund siden begynte kvinnen i terapi, blant annet på grunn av denne drømmen. Troverdigheten styrkes også av andre omstendigheter, men jeg har ikke tenkt å gå inn på alle detaljene nå. Som dere hører, er dette egentlig ikke en familievoldssak, men det virker som om kvinnen har fått tillit til Sara, og det hadde vært dumt å ødelegge det. Samtidig vil jeg ikke ta mer tid enn nødvendig fra Saras øvrige oppgaver, så jeg vil at du også blir med på dette, sa han og så på Fredrik. – Se gjennom avhøret, vi har det på video, så tar vi tre et møte på det senere.

Jenny Lundgren hadde rødblondt, skulderlangt hår og så på avhørslederen med et usikkert, men samtidig åpent blikk. Hun hadde på seg en langermet, hvit T-skjorte. På bordet lå et par solbriller som liknet en regnbueskimrende frontrute og dekket halve ansiktet . Alle unge kvinner brukte slike denne sommeren. Håret var nyvasket og nøye børstet. Inntrykket var veldig prydelig. Hun var tynn, nesten på grensen til farlig mager.

– Hva er det som får deg til å tro at dette er et minne og ikke bare en drøm? sa Sara Oskarssons stemme gjennom høyttaleren på TV-monitoren.

Saras stemme var rolig og interessert, nysgjerrig uten å virke for ivrig.

Kameraet sto litt for høyt, ellers var både bilde og lyd klart og tydelig. Sara Oskarsson hadde gjennomført avhøret i et av rommene med permanent videoutstyr. Det ble brukt mest til avhør av barn, men med tanke på at anmeldelsen gjaldt et mord, hadde hun valgt å ta det opp. For å gi rommet en litt mykere karakter, var det innredet med gardiner, et gulvteppe og flere grønne potteplanter. Vitnet og avhørslederen satt skrått mot hverandre i hver sin lyseblå lenestol ved et lite, rundt bord. Sara hadde tatt bort bamsene som skulle få de mindreårige vitnene til å føle seg tryggere. Det var to kameraer i rommet, og helt i tråd med reglementet var det et mindre bilde av avhørslederen i et av hjørnene på det store skjermbildet.

– At den kommer tilbake og alltid er den samme, svarte Jenny Lundgren på spørsmålet. – Jeg har jo drømt dette i over et år nå. Og så er det det at den ikke slipper taket.

– Hvordan da, mener du? spurte Sara.

– Når man drømmer noe ubehagelig, så forsvinner det jo stort sett når man våkner, sa Jenny. – Fordi man innser at det bare en drøm. Hvis det er virkelig ubehagelig, blir det kanskje hengende igjen som en sinnsstemning en del av dagen, men det forsvinner uansett fort. Men dette slipper ikke taket.

– Du sa at du begynte å drømme om det i vår? sa Sara.

– Ja, nikket Jenny.

– Hvorfor tror du drømmen dukket opp nettopp da?

Jenny nikket igjen, ivrigere denne gangen.

– Jo, jeg har tenkt en del på det. Jeg hadde ganske god kontakt med pappa inntil han møtte Ann, men så ble forholdet dårligere. Etter at jeg fylte tretten har jeg bare sett ham noen få ganger i året.

Jenny ble stille, og blikket forsvant bort mot vinduene og atriet utenfor. Kameraet zoomet ut av perspektivet ovenfra. Det var som om det ble sett ned på henne også i billedlig forstand. Pausen trakk ut og ble til slutt avbrutt av Sara.

– Du har ikke hatt så mye kontakt, med faren din, sa du?

– Nei. Jenny ristet på hodet.

Hun så på Sara og smilte bredt, litt unnskyldende, men smilet forsvant fort. Hun så ned i bordet, så tilbake på Sara og kremtet, knapt hørbart.

– Han og Ann bestemte seg i hvert fall for å gifte seg i fjor sommer, sa hun. – Han ville at jeg skulle komme. Og jeg … først visste jeg ikke … Jeg var usikker på om jeg ville dra. Det … jeg hadde liksom ikke lyst. Men jeg dro til slutt. Og noen dager etter bryllupet kom den første drømmen.

Det hørtes et bekreftende «hmm» fra Sara.

– Det var merkelig, fortsatte Jenny. – Jeg var i bryllupet til faren min, og jeg kjente nesten ikke et eneste menneske. Det var noen jeg visste hvem var, men de fleste var totalt fremmede. Ja, bortsett fra Thomas da, broren min. Eller halvbroren.

Hun hostet før hun fortsatte: 

– Jeg holdt meg til Thomas og dro ikke lenge etter middagen.

– Så det skjedde ikke noe særlig i løpet av festen? spurte Sara.

– Nei, det var en ganske trist fest. For meg, i hvert fall. Men det var jo ikke jeg som skulle gifte meg.

Jenny flyttet solbrillene lenger ut mot bordkanten med en nesten bestemt bevegelse. Sara tok det som et tegn på at hun ikke hadde mer å si om festen.

– Hvis vi går tilbake til hendelsen du har fortalt om, fortsatte hun. – Hendelsen du har drømt om. Fortell meg mer detaljert om den, helt fra begynnelsen. Hvordan hadde det seg at du var med faren din i Frankrike?

– Akkurat hvorfor jeg ble med ham, vet jeg ikke, sa Jenny. – Men da jeg var en seks–sju år, var jeg med ham på flere reiser. Det var alltid samme rute, den som gikk til Frankrike. Han kjørte jo til Spania også, og til Nederland og Belgia, men alle reisene jeg var med på, gikk til Frankrike. Vi overnattet stort sett i traileren, men noen ganger hendte det at vi sov på hotell. Jeg husker at vi stoppet for å spise middag. Det var i nærheten av et spedisjonsfirma, og pappa var innom kontoret der før vi spiste. Jeg vet ikke hva han skulle der, men det gjaldt vel noen papirer, eller kanskje skulle han ringe hjem. Sjåførene pleide å få ringe fra kontorene. Ikke alltid, det var avhengig av hvem som jobbet der. Da vi kom ut derfra, snakket pappa med ei jente en stund. Den gangen syntes jeg hun var stor, nesten voksen. Men jeg tror ikke hun var mer enn femten–seksten år. Vi spiste middag, og det neste jeg husker, er at vi sitter i førerhuset og da er hun der med oss. Hun var ikke med da vi spiste, så jeg tipper at hun hadde bedt om skyss, og pappa hadde sagt at hun skulle vente ved traileren. Hun snakket med meg, men jeg skjønte ikke hva hun sa. Så spilte vi kort. Hun lærte meg. Det var Uno. Det minner om vanlige kort, men er ikke helt likt. Så husker jeg ikke noe før jeg våkner av at vi har stoppet. Det er stille. Jeg hadde sovnet til motorlyden, men nå er det helt stille. Jeg ligger i sovealkoven, så jeg må ha gått og lagt meg, men det husker jeg ikke. Jeg har sikkert sovnet i setet og så har pappa sagt at jeg skulle gå og legge meg, og så har jeg krøpet bak dit i en slags døs.

Jenny hevet øyenbrynene og dro lett på skuldrene som for å unnskylde hullet i minnet.

– Jeg setter meg opp i sengen og drar unna forhenget som skiller den fra resten av førerhuset. Det er tomt. Verken pappa eller jenta er der. Taklyset i førerhuset er tent, men utenfor er det mørkt. Beksvart.

Den unge kvinnen på skjermen hadde fått noe fraværende i blikket, som om hun forsvant inn i seg selv og minnet sitt. Hun satt helt stille mens hun fortalte, ingen gester, ingen ansiktsuttrykk. Det var vanskelig å ikke la seg bevege av det. Uansett om det var drøm eller virkelighet, så virket historien i hvert fall virkelig for Jenny.

– Men så hører jeg en lyd utenfra, fortsetter hun. – Et skrik eller et rop og så et stønn, som om ropet stilner eller blir avbrutt. Jeg krabber bort til vinduet på den ene siden. Da jeg ser gjennom sidevinduet, får jeg øye på dem. De er et stykke unna. Det er vanskelig å se. De er bare opplyst av lyset inne i førerhuset. Akkurat idet jeg kikker ut, er det noe som skjer. Det skjer veldig fort, akkurat da jeg når fram til vinduet. Jeg ser jo ikke alt, så det er vanskelig å si nøyaktig hva som skjer, men jeg er ganske sikker på at han slår henne. Hånden hans farer ned mot henne, og jeg hører et nytt, halvkvalt rop. Det ser ut som at han slår henne i hodet. Alt er veldig merkelig. Uvirkelig. Det ser virkelig ut som om han slår henne, det gjør det, men hvorfor skulle han slå jenta som fikk skyss med oss? Hun som nettopp har sittet og spilt kort med meg? Men det er jo det jeg ser. Og nå blir det stille. Ingen flere skrik eller stønn. Hun ligger helt stille.

Jenny ble stille selv, og Fredrik så for seg stillheten etter den skremmende opplevelsen. Den lille jenta, alene i førerhuset på traileren, som kikket ut på faren sin.

– Det ser ut som om pappa får igjen pusten, fortsetter hun. – Og så løfter han henne opp fra bakken. Han tar tak om skuldrene hennes eller under ryggen på en eller annen måte, og løfter henne. Hodet henger bakover, og munnen er halvåpen. Klærne er i uorden. Hun er ikke direkte avkledd, men skjorta er åpen. Og så så jeg ikke mer. Jeg krøp tilbake inn i sovealkoven.

Jenny ble stille og satt lenge og stirret tomt framfor seg. Så våknet hun til, plutselig bevisst om den lange pausen. Hun smilte mot avhørslederen, som om hun plutselig hadde tenkt på noe morsomt, men smilet nådde ikke øynene helt.

– Denne jenta som er med dere i lastebilen, hvordan ser hun ut? spurte Sara.

Jenny tenkte seg om litt.

– Det er vanskelig, sa hun. – Jeg husker at hun lukter av en eller annen søt parfyme. Tenåringsparfyme. Hun er mørkhåret, med bølgete hår, kanskje. Hun er snill. Jeg liker henne.

– Hva har hun på seg? spurte Sara.

Jenny trekker på skuldrene. – Mørke klær? Dongeribukser, antakelig. Hun har en mørk jakke på seg, kanskje svart. Skjorta under er også svart.

– Og navnet hennes?

Jenny ble stille, og så ristet hun på hodet.

– Ingen anelse.

– Du møter sjelden faren din, sier du, sa Sara, – men når dere møtes, hvordan er det da?

– Ikke så bra … Eller, jeg mener, vi er ikke uvenner eller noe, men vi har ingen nær … Vi møtes jo så sjelden.

Sara frøys bildet. De så på videoopptaket fra rommet som lå mellom de to avhørsrommene. Det var enklest slik. Gjennom speilvinduet til venstre så Fredrik nå rett inn i det tomme rommet der Jenny Lundgren hadde sittet dagen før.

– Her er det noe hun unngår, sa Sara. – Ja, det er jo åpenlyst at hun synes det er vanskelig, men det var veldig påtakelig under avhøret, enda tydeligere enn det virker her.

Det er vel her familievolden kommer inn i bildet, tenkte Fredrik.

– Du er god til dette, sa han og nikket mot skjermen.

– Jeg vet det, sa Sara. – Det er derfor jeg har denne jobben.

Kunne hun ikke bare ha sagt takk? tenkte Fredrik. Hun var flink til det hun gjorde, det var hun virkelig. Hun var veltrent, snartenkt, hyggelig i lunsjpausene og dessuten var hun ung og så godt ut. Kunne hun ikke nøye seg med det? Eller måtte jenter ha selvsikker og bråkjekk tatovert i pannen for å klare seg blant sine mannlige kolleger?

– Greit, vi fortsetter, sa hun og satte i gang videoen igjen.

Greit, sjef, tenkte Fredrik. Samtidig klandret han seg selv for at han ikke klarte å la være å blåse på den lille gloen, som ikke engang var en konflikt. Ennå. Var det det at hun bare var for god? Var det så enkelt? Var det det som var problemet, heller enn den selvsikre stilen?

– Du var ikke sikker på om du ville dra i bryllupet til faren din, fortsatte Sara i avhøret.

– Jeg snakket med Thomas, og han overtalte meg, svarte Jenny.

– Ja vel? Hvordan gjorde han det? ville Sara vite.

– Han sa egentlig ikke noe spesielt, sa Jenny. – Han sa bare at jeg skulle dra. Klart du skal dra, slutt å skap deg. Ikke mer enn det.

– Det høres ut som at du har et bedre forhold til broren din.

Jenny dro på det. – Tja … han ble jo boende hos pappa da mamma og jeg flyttet til Slite. Jeg var sju den gangen. Det er jo tretten år mellom Thomas og meg. Men så flyttet han hjemmefra et halvt år senere. Så vi har ikke hatt så mye kontakt heller. Men ja, vi kommer overens.

– Dere omgås en del?

– Ja, han kommer jo hjem og hilser på mamma og sånn … 

Det ble stille i avhørsrommet. Jenny så bort.

Fredrik betraktet det unnvikende blikket på skjermen og følte seg ille til mote. Den unge kvinnen så plutselig ut som et lite, forlatt barn. Det hun utstrålte mer enn noe annet, var en stor ensomhet. Han kommer jo hjem og hilser på mamma. Pyntelig kledd, så godt ut, virket intelligent og hadde lett for å uttrykke seg, i hvert fall når hun slapp å snakke om familien sin. Men hun var en person som knapt nok eksisterte, i hennes egne øyne. Hun fiklet med solbrillene, snurret dem sakte rundt i ring på bordet.

Fredrik sukket.

Sara trykket på stoppknappen på videospilleren, og bildet av Jenny forsvant.

– Resten er bare avrunding, sa hun. – Jeg syntes ikke det var vits i å ta det noe lenger før jeg hadde snakket med Eide.

Fredrik nikket. Det gjensto fremdeles mange spørsmål, men det første var om dette overhodet var en sak for dem.

